88. schôdza NR SR - 8.deň - A. dopoludnia
Dátum: 2023-03-24
Poslanec: Viskupič, Marián (SaS)
Druh vystúpenia: Vystúpenie v rozprave

142. Pán predsedajúci, ďakujem pekne za slovo. Ja si dovolím v mojom vystúpení trošku možno osviežiť pamäť pánovi predkladateľovi. Tak 1. apríla 2020 predstúpil Igor Matovič pred médiá s nápadom na fond vzájomnej pomoci, z ktorého sa mala vyplácať adresná pomoc ľuďom a rodinám, ktorým vtedy do životov vstúpila pandémia. Vyhlásil, že bude do tohto fondu odovzdávať celý svoj premiérsky plat. Jeho slová sú: „Vzdávam sa celého svojho premiérskeho platu a budem ho odovzdávať do tohto fondu, dokedy boj s koronou nevyhráme", povedal v ten deň. No realita? Nakoniec odovzdal len jednu výplatu za marec, čo bolo len tisíc päťsto euro, pretože vláda nastupovala 21. marca, takže to bola cca tretina mzdy, ktorá teda zodpovedala za tie dni, a v apríli do toho fondu prispela tromi tisíckami pani manželka Igora Matoviča. Potom už od premiéra do fondu neprišlo nič. No a keď sa novinári v lete roku 2020 pýtali Igora Matoviča, odpovedal trochu podráždene, tak je tu napísané, že: „mne už to odpadlo od chuti". No, presne tak to bolo. To bolo jedno z tých pravdivých vyjadrení pána premiéra, vtedajšieho. Takže takýto bol začiatok, potom tri roky nič a teraz blížia sa voľby, tak zasa nejaký populizmus a máme tu teda znova nápad na zníženie platov poslancov. Ja si dovolím teda povedať k tomu v prvom rade, že to, že by tú časť platu poslanca mala nahrádzať alebo teda platiť strana, ergo áno, v prípade OĽANO je to jasne jeho pán predseda, tak to je zasa raz zavedenie alebo umožnenie zavedenia korupčného systému, kde predseda strany alebo hnutia má možnosť cez vyplácanie časti platu ovplyvňovať rozhodovanie poslancov alebo poslušnosť poslancov, alebo už akokoľvek to nazveme. Ono to môže mať aj ďalší, ja verím, že nezamýšľaný účinok, ono to nemá strop, takže to môže presne, už to tu bolo spomínané, spôsobiť aj to, že taký ten veľmi výkonný, možno ergo veľmi poslušný poslanec môže mať ten plat veľmi, veľmi vysoký. Takže toto, prosím, určite nie je niečo, čo by bol krok dopredu. Ono to, že tie platy majú nejaký zákonom stanovený rámec, má svoje jasné racio. No ale poďme k číslam. Tak ten návrh pána poslanca Matoviča vie ušetriť približne 6 miliónov eur ročne, takže to by v danom prípade ušetril verejné zdroje, verejné financie. No ale pán Matovič tu má ešte jeden návrh, ktorý je teda tá päťstovka za účasť vo voľbách. To je inak tiež forma korupcie, tentokrát zasa pre zmenu volebnej korupcie, a tá cenovka tam je povedzme že 1,8 miliardy eur. Len na porovnanie, tak to ušetrenie je na úrovni dvoch stotín percenta rozpočtu a to, o čo by navýšil, tá 10,8 miliardy, je viac ako päť a pol percenta rozpočtu, ale teda na výdavkovej strane. Viem, ľuďom čísla takto veľmi veľa nehovoria. Ja to poviem inak. Ak by týmto systémom tristo rokov šetrili poslanci, tristo rokov šetrenia verejných financií, tak to bude rovnaká suma ako Igor Matovič minie v jeden volebný deň. Tristo rokov budeme šetriť, ale Igor Matovič to dokáže za jeden deň minúť. To, že, samozrejme, tie peniaze verejné financie nemajú, to je už iný príbeh, to sem v tomto momente asi ani nedávajme. No a ja som presvedčený, že krajina nepotrebuje 150 horšie platených poslancov. Naopak, ja si myslím, že Slovensko potrebuje, za rovnaké peniaze potrebuje 150 lepších, kvalitnejších poslancov, ktorí dokážu Slovensko posunúť dopredu, ktorí dokážu pomôcť slovenskej ekonomike, ktorí dokážu pomôcť spoločnosti, ktorí dokážu pohnúť s našou kultúrou, vzdelávaním, športom. Toto je to, čo potrebuje Slovensko. Ďakujem pekne za pozornosť.